SON'VARACHIM SUNGTTAM:Koramoticho 'Konkanverter'!
 Kalla promannem mathear kurponnem mhonntat toxem, Mongllurchea Vixv Konknni Kendran Agostache 11ver, Konkanverter zolmak ghalo. Konknni bhaxechea itihasant bhouch mhotvachi hi gozal.
 Konkanverter hem 'online' tontrnean, zaka lagon Konknni bhas tichea panch-ui lipiamni - Romi, Devnagori, Kon'nodd, Molialom' ani Perso-Arabik (hi lipi azun-ui Konkanverter-ant ghalchi asa) - atam lipeontor korun, zonn ekleak aple avddiche lipientlean Konknni vachunk sompem zatolem. Konknni bhaxechea itihasant hi ek itihasik gozal tharta. Tontrnean hem udorgotichem hatiyar asta. Ani hem tontrnean vaprunuch Vixv Konknni Kendran Konkanverter-a udexim Konknnicheo panch lipi eke machier haddleat.
 Konkanverter-ak lagon,Konknnichea mollar atam khubxeo gozali zavpachi xoketay asa.
 Itihasik ghodda-moddink ani opghatak lagon Konknni somuday ximpddun poddlo. Khub zonn Kornnatokant gele, kaim zonn Kerollant gele. Az hea Konknni somudayache vangddi dusrea rajyamni Konknni bhas veg-vegllea lipiamni samballtat ani tigoytat. Az-ui amcho lok, duddvanche nodrentlean jiyeunk Gõyantlean ani Mumbointlean Gulfant, Evropant, Purtugez vosnnukamni veta. Ani hacho porinnam' mhonn, dusrea rajyantlean Gõyant nokrek ani vostek ailolea lokacho ankddo Gõychea Gõyant ravtolea lokam poros-ui chodd asa. Gõyant dispott'tto vevhar cholounk 30 tok'ke odik bhailo lok asa. Ani vichitr mhollear, toch bhailo lok atam hangasor 'Gõykar' zaun jiyeta!
 Gõyakar zorui Gõyam bhair gele, punn Konknni bhaxek mat fattim dovorunk nam. Vetanam tika aplea vangdda vheli. Apunn jea zagear vostek ravlo, thoinche lipien ti samball'lli. Oxe ritin Konknnik sabar lipi favo zaleo. Gõyant ailolea misionariamni Romi suru keli, Kornnatokant Kon'nodd vo Perso-Arabik, Kerollant Molialom' lipi apnnayli. Atam hea veg-vegllea lipianchea Konknni somudayacho Konkanverter vividtayent ekvott ghoddoun haddunk pavum.
 Punn hi fokot survat asa. Konknnichea yer lipiantlea sahityachi vollokh ani ruch ghetanam, Konkanverter-acho vapor, bhaxeche nodrentlean soglleoch gozali sopurnntayen manddtolo oxem nam. Kiteak, dor vattarant Konknni bhas ulovpachi xoili veglli asa. Bhas dor panch kilomittorancher bodolta oxem mhonntat. Konknni bhaxen apnnayloleo panch-ui lipio sobhavan veglleo asat, ani taka lagon lipeontorachea vavrant thoddi kottintay urum yeta.
 Konkanverterak lagon atam Konknnichim lipianchim durgam moddun vetolim oxem konn-ui chintunk lagot zalear tachea tea chintpant chuk asa oxem mhonnchem poddtolem. Karonn, lipiancher zhuz manddunk vo teo nam-nopit korunk Konkanverter-acho zolm' zaunk nam. Ti-ti lipi vaporpi aplech lipientlean dusrea lipiantlem sahitya, borovp vachtolo vo vachtoli. Taka lagon taka vo tika dusre lipiechi nhoi, punn te lipientlea sahityachi odd lagpachi, te lipientlem borovp avoddpachi xoketay asa. Konknniche eke lipient borem sahitya asa mhonn ti lipi yer lipianchea vachpiamni vo borovpiamni apnnaunk zai, ani apli ti soddun diunk zai oxem zaunk zainam, ani toxem zaunchem-i nam. Az eke lipientlea lokak aplich lipi Konknnichi 'sobhavik lipi', 'xrextt lipi', 'unchli lipi', promann lipi' dista, ani dusreamni apli ti-ti lipi soddun 'sobhavik lipi', 'xrextt lipi', 'unchli lipi', promann lipi' apnnaunk zai mhonn te zobordosti kortat. Konkanverter-an oslea motachea lokachea tonddak talem marlam, ani tanchem tem khottem chintop ani mhonn'nnem oskot korun uddoylam.
 Konkanverter-ak lagon lipianchi oddchonn pois zatoli, punn maneotay mellum meren lipianchem zhuz mat chaluch astolem. Zorui bhas hi lipiam khatir asonam, torui ap-aple lipien bhaxecho obhiman ballgun Konknni bhas samballchi oxem khub zonnank dista. Konknnichea mollar oxench chol'lam. Khuinche-i lipientlean konn-ui Konknni bhas samballpak ani tigovpak vavurta taka vo tika konnacheanuch khoinchech ritin addaunk zainam. Taka vo tika apnnak zai te lipiecho vapor korpachem meklleponn asa.
 Konknni amkam amchi vollokh rakhunk ani samballunk zai. Mhonntoch, Konkanverter Konknniche te-te lipieche xoilichem ani utranchem khaxeleponn samballunk pavum hi amchi opekxa.
 Kitem-i zaum. Lipio ani lipink lagu zavpi khaxeleponn samballpachi opekxa kortanam, Konknnik bollixtt, mozbut ani khoddegantt korpachi tank aslolea Konkanverter-ak dor eka Konknni mon'xan aitea monan, ugta kallzan yevkar divpachi goroz asach asa. Tea bhair tem tontrnean upkarant ghaltoleank-ui porbim dilea xivay hem borovp sompounk zainam. Tankam amchi xabaski!
 www. konkanverter. com hea sutracher Konkanverter mellta.
 not hidden anymore ! ! For all these years, we were curious about Konkani Literature hidden in scripts we can't read. Now its time to read it all. 